  Юлия Ильмурзина Ижкарысь куинь дышетсконниос инноваци ӵектосъёссылы Россиысь дышетонъя но наукая министерстволэсь грантъёссэ басьтӥзы. 1-тӥ пӧсьтолэзе журналистъёслы со сярысь ивортӥз Ижкар администрациысь дышетонъя управленилэн кивалтӥсез Светлана Петрова. «Ижкарысь 45 номеро лицей, 56 номеро гимназия но 74 номеро школа «Дышетонэз азинтон» федерал программа улсын Россиысь дышетонъя но наукая министерстволэсь грантсэ басьтӥзы», — вераз со. Федерал коньдэтысь 1 миллион манетъем грантсэс дышетсконниос ӵектосъёссэс улонэ пыӵатыны кутозы. Со сяна, элькун коньдэтысь ватсаса уксё басьтозы на. Светлана Петровалэн верамезъя, «Дышетонэз азинтон» федерал программа улсын грантэз басьтон понна вожвылъяськонэ пырисько на 9 шор-ёзо школаос но ватсаса тодон-валанъёс сётонъя 8 ужъюртъёс. Йылпумъянъёс выль дышетскон арлэн кутсконаз тодмо луозы. Кылсярысь, ньылез школаос нимысьтыз дышетон ӧръя федерал грантъёс понна нюръясько. Вераськон мынэ ляб тазалыко пиналъёслэсь сӥльвирзэс кыдатон программаос сярысь. Ӵектосъёссы вормизы ке, соос 1 миллион 500 сюрс манет басьтозы. Тегъёс: Дышетон Ижкар Удмуртия школаос коньдон  